Žarko Dolinar

**Žarko Dolinar** (Koprivnica, 3. srpnja 1920. - Basel, 9. ožujka 2003.), prof. dr., hrvatski znanstvenik i stolnotenisač. Svjetski i mnogostruki državni stolnoteniski prvak. Nositelj naslova Pravednik među narodima države Izrael.

## Biografija
Žarko Dolinar rodio se u Koprivnici 1920. godine u obitelji sudca dr. Jakoba i majke Franjice rođ. Fridrih. U mladosti se seli iz rodne Koprivnice u Novi Sad gdje se 1934. počinje baviti športom a 1935.-1936. nastavlja u Ljubljani te potom od kraja 1936. u Zagrebu. Diplomirao je na Veterinarskom fakultetu u Zagrebu 1948. godine. U Zagrebu je 1959. godine, na Veterinarskom fakultetu, stekao doktorat znanosti iz anatomije, histologije i embriologije.

### Spašavanje Židova u NDH
Za vrijeme Drugog svjetskog rata i tijekom četiri godine NDH zajedno s bratom Borisom krivotvorio je propusnice i neke druge dokumente za preko 360 Židova koji su na taj način spašeni. Ustaške su vlasti doznale da braća Dolinari spašavaju Židove, ali ih nisu dirali. Uhitili su njihova oca Jakova i smijenili ga s položaja suca no oni su nastavili posao. Na incijativu skupine preživjelih braća su proglašena Pravednicima među narodima 1993. godine.

## Znanstvena karijera
Godine 1962. Žarko Dolinar izbačen je sa zagrebačkog Veterinarskog fakulteta te je od 1963. živio i radio u Baselu u Švicarskoj gdje je na Medicinskom fakultetu habilitirao te više od 25 godina bio nastavnik, a također bio je i vicedirektor Anatomskog instituta te ekskatedralni nastavnik. Uz anatomiju, bavio se genetikom, citologijom, histologijom, embriologijom i patologijom. Bio je izvanredni profesor Medicinskog fakulteta (od 1969. do 1985.), te predavač na Stomatološkom fakultetu (od 1978. do 1983.) u Baselu.

## Sportska karijera
Kao 14-godišnjak Žarko se prihvatio ping-ponga nakon što je na nogometu slomio nogu. Zbog toga je kod kuće bio prisiljen sjedeći igrati i to na stolu veličine 150&nbsp;cm. Prvi njegov reket nije imao dršku, pa je Žarko Dolinar podbočio drugu stranu reketa prstima i to je razlog što se priklonio penholderu i tako igrao cijelog života. Bio je prvi Hrvat koji je osvojio medalju na Svjetskom prvenstvu (Kairo 1939.) i prvi hrvatski sportaš uopće koji se okitio naslovom svjetskog prvaka. Od godine 1939. član je HAŠK-a kojem je donio prvenstvo u pojedinačnom natjecanju za Hrvatski kup (Bjelovar, 1941.).

Žarko je ispunio vitrine vrijednim trofejima i nagradama s mnogih borilišta, od prve nagrade brončane tintarnice do pehara i osam medalja sa svjetskih prvenstava. S partnerom Subotičaninom Vilimom Harangozom u igri parova osvojio je Svjetsko prvenstvo 1954. godine u londonskom Wembleyu, i to je biser njegove karijere.

Nanizao je još 25 trofeja s međunarodnih natjecanja i turnira.

### Igračke karakteristike
S lakoćom je igrao, nikad umoran ili iscrpljen, iako je nevjerojatno malo trenirao. U to doba stolni tenis se igrao s većim reketom, daleko većim od današnjih reketa. Bio je majstor sjajnog refleksa i izvanredne anticipacije. Racionalni igrač, taktičar velikog formata. U igri glavno mu je oružje bilo snažan forhand-drive, posebno paralele. Riskantnim udarcima zbunjivao je suparnike. Penholderaša Dolinara s pravom ubrajamo u preteče kasnijih tajfunskih napada Azijaca - Japanaca i Kineza.

### Trener
Trenirao je na više mjesta od kojih je jedno bilo i u stolnoteniskom klubu Makabi u okviru zagrebačke Židovske općine.

## Spomen
U spomen na dr. Žarka Dolinara od 2007. godine održava se *Međunarodni memorijalni stolnoteniski turnir veterana i veteranki "Dr.Žarko Dolinar"*.

## Nagrade i priznanja
* 1954.: Proglašen je za najboljeg sportaša Hrvatske i Jugoslavije.
* Proglašen je za najboljeg športaša desetljeća u Jugoslaviji (1946–56)
* 1993.: Nositelj naslova Pravednik među narodima države Izrael.
* 2002.: Dobitnik je Državne nagrade za šport "Franjo Bučar", za životno djelo.
* Odličje Međunarodnoga Crvenoga križa "Henry Dunant".
* Počasni građanin gradova Bjelovara i Koprivnice.

## Zanimljivosti
* Žarko Dolinar je govorio 16 jezika.
* Bio je vlasnik najveće kolekcije autograma na svijetu (oko 77.000).
* Prvi Hrvat koji je na svim svjetskim prvenstvima od svih sportova osvojio zlatnu, srebrnu i brončanu medalju.
* Nositelj triju doktorskih titula, što je jedinstven rekord među vrhunskim športašima.

## Reference

## Vanjske veze
* Foto galerija: Žarko Dolinar